Švedi so bili na vzhodni obali Baltika prisotni od zgodnjega srednjega veka. Njihov vpliv se je začel širiti in krepiti v drugi polovici 16. stoletja z upadanjem vpliva Meniške države Tevtonskega reda, ko je baltsko-nemško plemstvo iz Harjume in Virume junija 1561 uradno zaprosilo za zaščito švedskega kralja Erika XIV. Švedska je s tem vstopila v livonsko vojno proti Ruskemu carstvu. Švedska oblast v severni Estoniji, vključno z otokom Hiiumaa, je trajala do leta 1583.